OAV: Ivanka Tramp AQSh poytaxtida Barak Obamaga qo‘shni bo‘lib yashaydi

AQShning saylangan prezidenti Donald Trampning qizi Ivanka Tramp va uning turmush o‘rtog‘i Jared Kushner Vashingtonda sotib olish uchun yangi uy topdi, deb yozadi “TASS”. Ular dekabrda Nyu-Yorkdan Vashingtonga ko‘chib o‘tishga qaror qilgan edi.

The Washingtonian nashri qimmatbaho uy-joy sotish bo‘yicha mahalliy agentliklardan biriga tayanib yozishicha, uch farzandli er-xotin allaqachon barcha zarur hujjatlarni imzolab bo‘lgan. Ivanka Tramp va Jared Kushner nufuzli Kalorama tumanida, AQSh ma’muriyatining amaldagi rahbari Barak Obama ko‘chib o‘tishga qaror qilgan joy yaqinida yashaydi. AQShning 44-prezidenti avvalroq ishni yangi prezidentga topshirgach, rafiqasi Mishel va kenja qizi Sasha bilan, u maktabni bitirguniga qadar Vashingtonda yana bir necha yil yashashga qaror qilgan edi.
Ivanka va Jared yashaydigan uch qavatli dang‘illama uyda oltita yotoqxona bor. Uyning narxi 5,5 million dollarga teng.